Anotācija saistošajiem noteikumiem

Grozījumi Līvānu novada pašvaldības domes 2026. gada 30. aprīļa saistošajos noteikumos Nr. 7 “Līvānu novada teritorijas plānojums”

Viedās administrācijas un reģionālās attīstības ministrija (turpmāk – Ministrija) 14.07.2026. vēstulē Nr. B-2-1/3258 Par Līvānu novada teritorijas plānojumu” (turpmāk – Atzinums) norāda, ka Līvānu novada teritorijas plānojums (turpmāk – Plānojums) ir īstenojams tikai pēc tam, kad novērstas Atzinumā minētās neatbilstības normatīvajiem aktiem un pretrunas apbūves noteikumu normās, kas var ietekmēt turpmāko lēmumu leģitimitāti.

Izvērtējot Atzinumu, secināms, ka daļā Plānojuma teritorijas izmantošanas un apbūves noteikumu (turpmāk – Apbūves noteikumi) normas ir jāsvītro vai jāveic redakcionāli precizējumi, pieņemot saistošos noteikumus “Grozījumi Līvānu novada pašvaldības domes 2026. gada 30. aprīļa saistošajos noteikumos Nr. 7 “Līvānu novada teritorijas plānojums””.


	Grozījumu noteikumu punkts
	Pamatojums

	1. Izdarīt Līvānu novada pašvaldības domes 2026. gada 30. aprīļa saistošo noteikumu Nr. 7 “Līvānu novada teritorijas plānojums” teritorijas izmantošanas un apbūves noteikumos šādus grozījumus:
1.1. Svītrot 34. punkta otro teikumu;
	34.punktā svītrots teikums “Gadījumos, kad saņemta kaimiņu zemes vienības īpašnieka rakstiska piekrišana, dīķi var izvietot tuvāk”, lai novērstu situāciju, ka ar Plānojumu noteiktās normas tiktu mainītas ar blakus esošās zemes vienības īpašnieka piekrišanu jeb ar privāttiesisku vienošanos.

	1.2. Svītrot 45. punktā svītrot vārdus “zemes ierīcības”;
	45. punktā svītroti vārdi “zemes ierīcības”, lai netiktu dublēta Ministru kabineta 2016. gada 2. augusta noteikumu Nr. 505 “Zemes ierīcības projekta izstrādes noteikumi” 13.5. apakšpunkta norma, kas paredz, ka zemes ierīcības projekta izstrādes nosacījumos pašvaldība var ietvert informāciju par tām teritorijas plānojumā noteiktajām aizsargjoslām (aizsardzības zonām), kuru attēlošana nebija iespējama izvēlētajā kartes mērogā.

	1.3. Svītrot 83.punkta daļu “izņemot, ja saņemta blakus zemes vienības īpašnieka rakstiska piekrišana”;
	Svītrota 83.punkta daļu “izņemot, ja saņemta blakus zemes vienības īpašnieka rakstiska piekrišana”, lai novērstu situāciju, ka ar Plānojumu noteiktās normas tiktu mainītas ar blakus esošās zemes vienības īpašnieka piekrišanu jeb ar privāttiesisku vienošanos.

	1.4. 93., 627. punktos, kā arī 5.1.3. apakšnodaļas nosaukumā vārdus “20 kW un lielākas jaudas vēja elektrostacijas” aizvietot ar vārdiem “vēja elektrostacijas, kuru jauda ir lielāka 20 kW” attiecīgajā locījumā;
	Termins redakcionāli precizēts, lai atbilstu Ministru kabineta 2013. gada 30. aprīļa noteikumi Nr.240 “Vispārīgie teritorijas plānošanas, izmantošanas un apbūves noteikumi” 161.punktam.

	1.5. Svītrot 95. punkta daļu “ne tuvāk kā 4 m no kaimiņu zemes vienības robežas, bet”;
	Svītrota 95. punkta daļa “ne tuvāk kā 4 m no kaimiņu zemes vienības robežas, bet”, lai novērstu situāciju, ka ar Plānojumu noteiktās normas tiktu mainītas ar blakus esošās zemes vienības īpašnieka piekrišanu jeb ar privāttiesisku vienošanos.

	1.6. Svītrot 103. punkta daļu “neņemot vērā būves arhitektonisko akcentu un inženierbūvju tehnisko risinājumu”
	Svītrota 103. punkta daļa “neņemot vērā būves arhitektonisko akcentu un inženierbūvju tehnisko risinājumu”, jo Ministru kabineta 2013. gada 30. aprīļa noteikumi Nr.240 “Vispārīgie teritorijas plānošanas, izmantošanas un apbūves noteikumi” 124. punkts nosaka augstuma ierobežojuma izņēmumu attiecībā uz arhitektoniskām un tehniskām izbūvēm.

	1.7. 119.punktā vārdus “tauvas joslas” aizvietot ar vārdu “aizsargjoslas”;
	Apbūves noteikumu 119.punktā vārdi “tauvas joslas” aizvietoti ar vārdu “aizsargjoslas”, lai nebūtu pretrunā ar Aizsargjoslu likuma 7. panta otrās daļas o. Apakšpunktu, kas nosaka minimālo aizsargjoslas platumu 10 m, un 37. panta pirmās daļas 5.punkta b. apakšpunktu, kas 10 metros aizliedz būvēt ēkas.

	1.8. Svītrot 131. punkta daļu “bez kaimiņu zemes vienības īpašnieka piekrišanas”;
	Svītrota 131. punkta daļa “bez kaimiņu zemes vienības īpašnieka piekrišanas”, lai novērstu situāciju, ka ar Plānojumu noteiktās normas tiktu mainītas ar blakus esošās zemes vienības īpašnieka piekrišanu jeb ar privāttiesisku vienošanos.

	1.9. Svītrot 165.punkta daļu “ko ietver būvniecības dokumentācijā, vai, ja nepieciešams, – detālplānojumā vai lokālplānojumā”;
	Svītrota 165.punkta daļa “ko ietver būvniecības dokumentācijā, vai, ja nepieciešams, – detālplānojumā vai lokālplānojumā”, ņemot vērā Būvniecības likuma 11. panta ceturto daļu, kas nosaka, ka ārtelpas labiekārtojuma elementa būvniecībai piemēro citu, atsevišķi neklasificētu inženierbūvju būvniecības procesu, izņemot būvnoteikumos noteiktos gadījumus.

	1.10. Svītrot 175. punktu;
	175. punkts nosaka, ka koka ciršana ārpus meža atļauta saskaņā ar Ministru kabineta noteikumos un Pašvaldības saistošajos noteikumos par koku ciršanu ārpus meža noteikto kārtību, tādējādi neparedz normu un ir svītrojams.

	1.11. 338.punktā aizvietot apakšnodaļas kārtas skaitli “4.1.1.” ar “4.1.1.4., 4.1.1.5.”, apakšnodaļas kārtas skaitli “4.1.2.” ar “4.1.2.4., 4.1.2.5.”, apakšnodaļas kārtas skaitli “4.2.” ar “4.2.4., 4.2.5” un apakšnodaļas kārtas skaitli “4.3.” ar “4.3.4. un 4.3.5.” un vārdus “apakšnodaļu noteikumi” ar vārdiem “apakšnodaļā noteiktās prasības”;
	338.punktā, kas Līvānu pilsētā Jauktas centra apbūves teritorijā (JC) (turpmāk – JC zona) nosaka dzīvojamo ēku būvniecībā ievērojamos noteikumus, ir precizētas atsauces:
· atsauce uz Apbūves noteikumu 4.1.1. apakšnodaļu precizēta, lai Līvānu pilsētas centra JC zonā savrupmāju, vasarnīcu un dārza māju būvniecībā piemērotu 4.1.1.4. (Apbūves parametri) un 4.1.1.5. (Citi noteikumi) apakšnodaļā noteiktās prasības;
· atsauce uz Apbūves noteikumu 4.1.2. apakšnodaļu precizēta, lai ārpus Līvānu pilsētas centra JC zonā savrupmāju, vasarnīcu un dārza māju būvniecībā piemērotu 4.1.2.4. (Apbūves parametri) un 4.1.2.5. (Citi noteikumi) apakšnodaļā noteiktās prasības;
· atsauce uz Apbūves noteikumu 4.2. apakšnodaļu ir precizēta, lai JC zonā daudzdzīvokļu māju līdz 3 stāviem būvniecībā piemērotu 4.2.4. (Apbūves parametri) un 4.2.5. (Citi noteikumi) apakšnodaļā noteiktās prasības;
· atsauce uz Apbūves noteikumu 4.3. apakšnodaļu ir precizēta, lai JC zonā daudzdzīvokļu māju ar 4 un vairāk stāviem būvniecībā piemērotu 4.3.4. (Apbūves parametri) un 4.3.5. (Citi noteikumi) apakšnodaļā noteiktās prasības.

	1.12. 361.punktā apakšnodaļas kārtas skaitli “4.1.1.” aizvietot ar “4.1.3.4.., 4.1.3.5.”, apakšnodaļas kārtas skaitli “4.2.” aizvietot ar “4.2.4., 4.2.5”, vārdus “apakšnodaļu noteikumi” aizvietot ar vārdiem “apakšnodaļā noteiktās prasības” un svītrot apakšnodaļas kārtas skaitļus “4.1.2.” un “4.3.”;
	361.punktā, kas ciemos Jauktas centra apbūves teritorijā (JC1) (turpmāk – JC1 zona) nosaka dzīvojamo ēku būvniecībā ievērojamos noteikumus, ir precizētas atsauces:
· atsauce uz Apbūves noteikumu 4.1.1. apakšnodaļu ir precizēta, lai ciemu JC1 zonā savrupmāju, vasarnīcu un dārza māju būvniecībā piemērotu 4.1.3.4. (Apbūves parametri) un 4.1.3.5. (Citi noteikumi) apakšnodaļā noteiktās prasības;
· atsauce uz Apbūves noteikumu 4.2. apakšnodaļu ir precizēta, lai JC1 zonā daudzdzīvokļu māju līdz 3 stāviem būvniecībā piemērotu 4.2.4. (Apbūves parametri) un 4.2.5. (Citi noteikumi) apakšnodaļā noteiktās prasības.
Atsauce uz Apbūves noteikumu 4.1.2. apakšnodaļu ir svītrota, jo 4.1.2. apakšnodaļa nosaka savrupmāju, vasarnīcu un dārza māju noteikumus Līvānu pilsētā.
Atsauce uz Apbūves noteikumu 4.3. apakšnodaļu ir svītrota, jo 4.3. apakšnodaļa nosaka daudzstāvu daudzdzīvokļu māju noteikumus Līvānu pilsētā.

	1.13. 383.punktā apakšnodaļas kārtas skaitli “4.1.3.” aizvietot ar “4.1.1.4.., 4.1.1.5.”, apakšnodaļas kārtas skaitli “4.2.” aizvietot ar “4.2.4., 4.2.5”, apakšnodaļas kārtas skaitli “4.3.” aizvietot ar “4.3.4., 4.3.5”, vārdus “apakšnodaļu noteikumi” aizvietot ar vārdiem “apakšnodaļā noteiktās prasības”;
	383.punktā, kas Līvānu pilsētā gar Rīgas ielu Jauktas centra apbūves teritorijā (JC2) (turpmāk – JC2 zona) nosaka dzīvojamo ēku būvniecībā ievērojamos noteikumus, ir precizētas atsauces:
· atsauce uz Apbūves noteikumu 4.1.3. apakšnodaļu ir precizēta, lai Līvānu pilsētā gar Rīgas ielu JC2 zonā savrupmāju, vasarnīcu un dārza māju būvniecībā piemērotu 4.1.1.4. (Apbūves parametri) un 4.1.1.5. (Citi noteikumi) apakšnodaļā noteiktās prasības;
· atsauce uz Apbūves noteikumu 4.2. apakšnodaļu ir precizēta, lai JC2 zonā daudzdzīvokļu māju līdz 3 stāviem būvniecībā piemērotu 4.2.4. (Apbūves parametri) un 4.2.5. (Citi noteikumi) apakšnodaļā noteiktās prasības;
· atsauce uz Apbūves noteikumu 4.3. apakšnodaļu ir precizēta, lai JC zonā daudzdzīvokļu māju ar 4 un vairāk stāviem būvniecībā piemērotu 4.3.4. (Apbūves parametri) un 4.3.5. (Citi noteikumi) apakšnodaļā noteiktās prasības.

	1.14. Svītrot 447. punktu;
	447. punkts, kas Transporta infrastruktūras teritorijā (TR) nosaka, ka ielu tirdzniecība ir atļauta saskaņā ar Pašvaldības saistošajiem noteikumiem par kārtību, kādā tiek saskaņota un organizēta ielu tirdzniecība, neparedz normu un ir svītrojams.

	1.15. 558. punktā vārdus “Rūpnieciskās apbūves teritorijas (R, R1) noteikumus” aizvietot ar vārdiem “Apbūves noteikumu 4.6.1.4., 4.6.1.5., 4.6.2.4. un 4.6.2.5. apakšnodaļā noteiktās prasības”;
	558.punktā, kas Lauksaimniecības teritorijā (L) nosaka Lauksaimnieciskās ražošanas uzņēmumu apbūvē (13003) ievērojamos noteikumus, atsauce uz Rūpnieciskās apbūves teritorijām (R, R1) ir precizēta uz konkrētajām Apbūves noteikumu apakšnodaļām.

	1.16. 600.punktā svītrot minimālo jaunveidojamas zemes vienības platības rādītāju 300 m2 un tā vietā norādīt atsauci “Atbilstoši Ministru kabineta Vispārīgajos teritorijas plānošanas, izmantošanas un apbūves noteikumos noteiktajai minimālajai jaunveidojamas zemes vienības platībai”;
	4.11.3.4. apakšnodaļas 600.punktā, kas ārpus pilsētas un ciemiem mazdārziņu teritorijās nosaka minimālo jaunveidojamas zemes vienības platības rādītāju 300 m2, aizvietot ar atsauci “Atbilstoši Ministru kabineta Vispārīgajos teritorijas plānošanas, izmantošanas un apbūves noteikumos noteiktajai minimālajai jaunveidojamas zemes vienības platībai”, lai atbilstu Ministru kabineta 2013. gada 30. aprīļa noteikumi Nr.240 “Vispārīgie teritorijas plānošanas, izmantošanas un apbūves noteikumi” 65.punktam, kas lauku teritorijā nosaka minimālo jaunveidojamo zemes vienību platību 2 ha.

	1.17. 628.punktu papildināt ar vārdiem “un ietekmes uz vidi novērtējuma rezultātiem”;
	Ņemot vērā, ka Ministru kabineta 2013. gada 30. aprīļa noteikumi Nr.240 “Vispārīgie teritorijas plānošanas, izmantošanas un apbūves noteikumi” 161.p. nosaka, ka vēja elektrostacijas, kuru jauda ir lielāka par 20 kW (turpmāk – VES), atļauts izvietot atbilstoši ietekmes uz vidi novērtējuma nosacījumiem, Apbūves noteikumu 628.punkts, kas paredz precizēt VES balstu novietojumu attiecībā pret valsts un pašvaldības autoceļiem, ir papildināts ar vārdiem “un ietekmes uz vidi novērtējuma rezultātiem”, lai nebūtu pretrunā ar augstākstāvošajiem normatīvajiem aktiem.

	1.18. Svītrot 5.7.1. apakšnodaļu un tajā esošos 653.-657.punktus.
	5.7.1. apakšnodaļa “Nacionālas nozīmes transporta infrastruktūras attīstības teritorija (TIN7)”, kas tika rezervēta jauna tilta pār Daugavu būvniecībai, ir svītrota, jo pašvaldība par saviem līdzekļiem neplāno tilta būvniecību, un tiltam rezervētās teritorijas spēkā esība nevar būt atkarīga no turpmāka lēmuma par attīstības ieceres īstenošanu vai neīstenošanu valdībā, kā arī līdz šim nav notikusi diskusija ar Jēkabpils novada pašvaldību par tilta novietojumu Daugavas kreisajā krastā.

	1.19. 658. punkta numerāciju mainīt uz 653. punktu.
	Teritorijas attīstības plānošanas informācijas sistēma (TAPIS) par jaunu ģenerē Apbūves noteikumu punktu numerāciju pēc Apbūves noteikumu 5.7.1. apakšnodaļas un piesaistīto ģeotelpisko datu “Nacionālas nozīmes transporta infrastruktūras attīstības teritorija (TIN7)” dzēšanas. 
Norma, kas iepriekš bija ietverta 658.punktā, pēc grozījumu veikšanas ir ietverta 653.punktā.

	2. Izdarīt Līvānu novada pašvaldības domes 2026. gada 30. aprīļa saistošo noteikumu Nr. 7 “Līvānu novada teritorijas plānojums” grafiskajā daļā šādus grozījumus:
2.1. Izslēgt no Līvānu novada pašvaldības domes 2026. gada 30. aprīļa saistošo noteikumu Nr. 7 “Līvānu novada teritorijas plānojums” grafiskās daļas teritoriju ar īpašiem noteikumiem “Nacionālas nozīmes transporta infrastruktūras attīstības teritoriju (TIN7)”.
	Teritorija ar īpašiem noteikumiem “Nacionālas nozīmes transporta infrastruktūras attīstības teritorija (TIN7)”, kas tika rezervēta jauna tilta pār Daugavu būvniecībai, ir izslēgta no grafiskās daļas, jo pašvaldība par saviem līdzekļiem neplāno tilta būvniecību, un tiltam rezervētās teritorijas spēkā esība nevar būt atkarīga no turpmāka lēmuma par attīstības ieceres īstenošanu vai neīstenošanu valdībā, kā arī līdz šim nav notikusi diskusija ar Jēkabpils novada pašvaldību par tilta novietojumu Daugavas kreisajā krastā.

	2.2. Precizēt gar augstsprieguma līnijām ar spriegumu 110 kV un 330 kV attēloto ekspluatācijas aizsargjoslu.
	Precizētas ekspluatācijas aizsargjoslu gar augstsprieguma līnijām ar spriegumu 110 kV un 330 kV teritorijas atbilstoši AS "Augstsprieguma tīkls" (turpmāk – "AST") 02.04.2026. vēstulei Nr. 2.5/2026/1403 un tās grafiskajam pielikumam, ko AST iesniedza pašvaldībai, lai Aizsargjoslu likuma 33.panta astotās daļas kārtībā saskaņotu ar pašvaldību un grafiski attēlotu aizsargjoslu meža teritorijās.

